ފެށުން 32\nޢީސޫ އާއި ބައްދަލުކުރުމަށް ޔަޢުޤޫބުގެފާނު ތައްޔާރުވެ ވަޑައިގަތުން\n1 ޔަޢުޤޫބުގެފާނު އެކަލޭގެފާނުގެ ޢާއިލާ އާއިގެން ރަށަށް އެނބުރި ވަޑައިގަތުމަށް މަގުގައި ދަތުރުކުރައްވާ ކުރިއަށް ވަޑައިގަންނަވުން ގެންދެވި ހިނދު މާތްﷲގެ މަލާއިކަތުންގެ ޖަމާޢަތެއް ވަޑައިގެން އެކަލޭގެފާނާއި ބައްދަލު ކުރެއްވިއެވެ.2ޔަޢުޤޫބުގެފާނަށް އެމަލާއިކަތުން ފެނިވަޑައިގެންނެވި ހިނދު އެކަލޭގެފާނަށް މިފަދައިން ވިދާޅުވެވުނެވެ. ”މިއީ މާތްރަސްކަލާނގެ މައިދާން!“ އެގޮތުން އެތަނަށް މަޙަނާއިމް* ޢިބްރާނީބަހުން މިބަސް ”މަޙަނާއިމް“ މާނަކުރަނީ ”ފޭލިގެ ޖަހާ ދެ ކޭމްޕަށެވެ.“ އޭ ވިދާޅުވެ އެކަލޭގެފާނު ނަންދެއްވިއެވެ.\n3 ޔަޢުޤޫބުގެފާނުގެ އެތަނުގައި ހުންނަވައި އެކަލޭގެފާނުގެ ބޭބެ ޢީސޫގެ ގާތަށް ޚަބަރާއިގެން ބަޔަކު ފޮނުއްވިއެވެ. އަދި އެ ދުވަސްތަކުގައި ޢީސޫ ދިރިއުޅެމުން ގެންދިޔައީ ސަޢީރުގެ ބިން ނުވަތަ އަދޫމް ގައެވެ.4ޔަޢުޤޫބުގެފާނު އެމީހުންނަށް މިފަދައިން ޚަބަރު ދެއްވުމަށް އެދިވަޑައިގަތެވެ. ”މި ޚަބަރު އަހަރެންގެ ސާހިބު ޢީސޫއަށް ދީ: ’ތިބާގެ ޚާދިމު ޔަޢުޤޫބުގެ ފަރާތުން ނިކަމެތި ކަމާއެކުގައި ތަހުނިޔާ ފޮނުވަމޭ! މިއަދާއި ޖެހެންދެންވެސް އަހަރެން ދިރިއުޅެމުން ގެންދިޔައީ ބޮޑުބޭބެ ލަބާންގެ ކައިރީގައޭ.5އަދި މިއަދު ގޮންގަނޑުގެރި އާއި، ހިމާރާއި، ކަންބަޅިއާއި، ބަކަރީގެ އިތުރުން އަންހެނުންނާއި ފިރިހެނުންގެ ގިނަގުނަ އަޅުން އަހަރެންނަށް މިލްކުވެގެންވެޔޭ. މިޚަބަރު އަހަރެންގެ ސާހިބާއަށް މިފޮނުވަނީ އަހަރެންނަށް އިޚުލާސްތެރިކޮށް ހިތާނޭ ކަމުގެ އުންމީދުގައޭ.‘ “\n6 މި ޚަބަރާއިގެން ޢީސޫގެ ގާތަށް ދިޔަ މީހުން އެނބުރި ޔަޢުޤޫބުގެފާނުގެ އަރިހަށް އައިސް މިފަދައިން ދެންނެވިއެވެ. ”އަހަރެމެން ކަލޭގެފާނުގެ ބޭބެ އާއި ބައްދަލު ކުރީމު. އަދި ކަލޭގެފާނުގެ ބޭބެ ހަތަރު ސަތޭކަ މީހުން ގޮވައިގެން ކަލޭގެފާނާއި ބައްދަލުކުރެއްވުމަށް މިތަނަށް އެބަ އާދޭ.“7މިޚަބަރު ޔަޢުޤޫބުގެފާނަށް އިވިވަޑައިގެންނެވި ހިނދު އެކަލޭގެފާނު ކަންބޮޑުވެ ބިރުފުޅުގެންވަޑައިގެން އެކަލޭގެފާނުގެ އަރިހުގައި ތިބި މީސްތަކުންނާއި ތިބިހާ ކަންބަޅިތަކާއި، ބަކަރިތަކާއި، ނަޢަމްސޫތްފިތަކާއި އަދި ދެންވެސް ހުރި ހުރިހާތަކެއްޗެއް ދެބަޔަށް ބައްސަވާލައްވައިފިއެވެ. 8 އެކަލޭގެފާނުގެ ހިތްޕުޅަށް މިފަދައިން އަރާވަޑައިގަތެވެ. ”ޢީސޫ އައިސް މިއިން އެއް ގާފިލާއަށް ޙަމަލަދިން ކަމުގައިވިއަސް އަނެއް ގާފިލާއަށް ސަލާމަތްވެގެން ދެވިދާނެ.“\n9 ދެން ޔަޢުޤޫބުގެފާނު މާތްﷲ އަށް މިފަދައިން ދުޢާ ދެންނެވިއެވެ. ”އިނބަރަސްކަލާނގެއީ އަޅާގެ ކާފައާއި އަދި އަޅާގެ ބައްޕަގެވެސް ވެރި ރަސްކަލާނގެ މާތްﷲ! މާތްރަސްކަލާކޮ! އިނބަރަސްކަލާނގެ އަޅުގެ ރަށަށާއި އަޅާގެ ގާތްތިމާގެ މީހުންގެ ގާތަށް އެނބުރި ދިއުމަށް ވަޙީކުރެއްވީ އިނބަ ރަސްކަލާނގެ. އަދި އިނބަރަސްކަލާނގެ އަޅާގެ މައްޗަށް އޯގާތެރިވެ ވޮޑިގަންނަވާނޭކަމުގެ ވަޢުދުވެވޮޑިގެންނެވީމު. 10 އިނބަރަސްކަލާނގެ އޯގާތެރިކަމާއި ނިމުމެއް ނުވާ ލޯތްބަކީ އަޅާއަށް ޙައްޤު ކަންތައްތަކެއް ނޫންމެ. އަޅާ މިދަތުރަށް ގެއިން ނުކުތްހިނދު ހިނގަން ގެންގުޅުނު އަސާ ފިޔަވައި އިތުރު އެއްވެސް އެއްޗެއް އަޅާގެ މިލްކުގައި ނުވޭމެ. ނަމަވެސް އަދު އަޅާ އައިސް މިހުރީ މި ބޮޑު ދެ ޖަމާޢަތާއެކުގައި! 11 މާތްރަސްކަލާކޮ! އަޅާގެ ބޭބެ، ޢީސޫގެ ކިބައިން އަޅާއަށް ސަލާމަތާއި ރައްކާތެރިކަން ދެއްވާނދޭވެ. އެކަލޭގެފާނު އައިސް އަޅާއަށް ޙަމަލާދީ އަޅާއާ އެކުގައި އަޅުގެ އަނބިންނާއި ދަރިން ގަތުލުކޮށްފާނޭ ކަމުގެ މައްޗަށް އަޅާ ބިރުވެތިވަމު. 12 އަޅާއާ މެދު އޯގާތެރިވެވޮޑިގަންނަވާ އަދި އަޅާގެ ދަރިފަސްކޮޅު ބިމުގެ ވެލި ފަދައިން ގުނައި އަދަދު ނުކުރެވޭފަދަ މިންވަރަށް އިތުރު ކޮށްދެއްވާނެ ކަމުގެ ވަޢުދު ބަސްފުޅު އިނބަރަސްކަލާނގެ އަޅާއަށް ވަޙީކުރެއްވީމު.“\n13-15 އެރޭ ޔަޢުޤޫބުގެފާނު އެތަނުގައި ހޭދަ ކުރެއްވުމަށް ފަހު، އެކަލޭގެފާނުގެ ޖަނަވާރު ތަކުގެ ތެރެއިން ދުއިސައްތަ ބަކަރިތަކާއި ވިހި ގިތެލާއި، ދުއިސައްތަ އަންހެން ކަންބަޅިއާއި، ވިހި ފިރިހެން ކަންބަޅިއާއި ތިރީސް އަންހެން ޖަމަލު އެތަކެތީގެ ދަރިންނާއި އެކުގައްޔާއި، ސާޅީސް އަންހެން ގެރިއާއި ދިހަ ފިރިހެން ގެރީގެ އިތުރުން ވިހި އަންހެން ހިމާރާއި ދިހަ ފިރިހެން ހިމާރު ޢީސޫއަށް ހަދިޔާގެ ގޮތުގައި ޔަޢުޤޫބުގެފާނު ތައްޔާރު ކުރެއްވިއެވެ. 16 ޔަޢުޤޫބުގެފާނު މި ޖަނަވާރު އައިންތައް ބައިބަޔަށް ބައިކުރައްވައި ކޮންމެ ބައެއް ބެލެހެއްޓުމަށް ޓަކައި އެކަލޭގެފާނުގެ ޚާދިމުންނާއި ޙަވާލުކުރައްވައި ވިދާޅުވިއެވެ. ”އަހަރެންނަށް ވުރެން ކުރިން މިތަކެތި ގޮވައިގެންދޭ. ކޮންމެ ޖަނަވާރު އައިނެއް ގޮވައިގެން ދާއިރު ވަކިވަކިން އައިންތައް ގެންދޭ. އަދި ޖަނަވާރު އައިންތައް ގެންދާއިރު ކޮންމެވެސް މިންވަރެއްގެ ދުރުމިނެއް ދެ އައިން ދޭތެރޭގައި ބަހައްޓާ.“\n17 އެއަށް ފަހު ޖަނަވާރު އައިނުގެ ފުރަތަމަ އައިން ބަލަހައްޓަންހުރި ޚާދިމަށް އެކަލޭގެފާނު ވިދާޅުވިއެވެ. ”ތިބާއާ ޢީސޫ ބައްދަލުވާހިނދު އެކަލޭގެފާނު ތިބާގެ ގާތުން ތިބާއަކީ ކާކުގެ ޚާދިމެއްތޯ ސުވާލުކުރާނެ. ތިބާ ދަނީ ކޮންތާކަށްތޯ އާއި އަދި ތިބާގެ ކުރިމަތީގައިވާ ޖަނަވާރުތަކުގެ މިލްކުވެރިޔަކީ ކާކުތޯ ބަލަން އޭނާ ބޭނުންވާނެ. 18 އެހިނދު ތިބާ އޭނާއަށް މިފަދައިން ބުނޭ. ’މިތަކެތި މިލްކު ވެގެންވަނީ ޢީސޫގެ ޚާދިމު ޔަޢުޤޫބަށޭ. އޭނާ މިމަގުން ހިނގާފައި އެބަ އާދެޔޭ. މިތަކެއްޗަކީ އޭނާގެ ސާހިބު، ޢީސޫއަށް ފޮނުވި ހަދިޔާއޭ.‘ “ 19 އެކަލޭގެފާނު ޖަނަވާރު އައިންތައް ބަލަހައްޓަން ތިބި އެންމެހާ ޚާދިމުންނަށް އިހު ބުނި ފަދައިން އިރުޝާދު ދެއްވައި މިފަދައިން ވިދާޅުވިއެވެ. ”ތިޔަ އެންމެތަކުން ޢީސޫއާއި ބައްދަލުވާހިނދު އަހަރެން އިހު ބުނެދިން ފަދައިން ޢީސޫއަށް ބުނޭ. 20 އަދި ޔަޤީން ކަމާއެކު މިހެންވެސް ބުނަންވާނެ. ’ޢީސޫގެ ޚާދިމު، ޔަޢުޤޫބު މިތަކެތީގެ ފަސްފަހަތުން އެބަ އާދެޔޭ.‘ “ ޔަޢުޤޫބުގެފާނުގެ ހިތްޕުޅަށް މިފަދައިން ވެސް އަރާވަޑައިގެންނެވިއެވެ. ”މި ހަދިޔާތަކުން ޢީސޫގެ މައްޗަށް އަހަރެންނަށް ކާމިޔާބު ލިބިދޭނެ. އަދި އަހަރެންނާއި އޭނާ ބައްދަލުވާހިނދު ފަހަރެއްގައި އަހަރެންނާމެދު ރުހި މަޢާފު ދީފާނެމެ.“ 21 އެގޮތުން އެކަލޭގެފާނަށް ވުރެން ކުރީގައި އެ ހަދިޔާތައް ފޮނުއްވިއެވެ. އަދި ޔަޢުޤޫބުގެފާނު އެތަނުގައި އެރޭ މަޑުކުރެއްވިއެވެ.\nޔަޢުޤޫބުގެފާނުގެ ނަންފުޅު އިސްރާއީލުގެ ނަމަށް ބަދަލުކުރެއްވުން\n22-23 އެރޭ ޔަޢުޤޫބުގެފާނުގެ ތެދުވެވަޑައިގަންނަވައި އެކަލޭގެފާނުގެ ދެއަނބިކަނބަލުންނާއި، އެކަލޭގެފާނުގެ ދެ ޖާރިޔާއިންނާއި އަދި އެގާރަ ދަރިކަލުންގެ އިތުރުން އެކަލޭގެފާނުގެ މިލްކުގައިވީ އެންމެހާ މުދަލާއިގެން ރައްކާތެރިކަމާއި އެކުގައި ޔައްބޫޤު ކޯރު ހުރަސް ކުރެއްވިއެވެ. 24 ނަމަވެސް ޔަޢުޤޫބުގެފާނު އެކަލޭގެފާނުގެ މީސްތަކުންގެ ބިއްދޮށުގައި އެކަލޭގެފާނުގެ ޢާއިލާ އާއި އެކަހެރިވެވަޑައިގެން ހުންނެވިއެވެ.\nއެތަނުގެ ފުރަގަހުގައި އެކަލޭގެފާނު ގިނިކަންޏާ ހުންނަވަނިކޮށް ކުއްލިއަކަށް މީހަކު އައިސް އެކަލޭގެފާނުގެ ހަށިކޮޅުގައި ބެއްދިއެވެ. އަދި ފަތިސް ވެއްޖައުމަށް ދާންދެން އެމީހާ ޔަޢުޤޫބުގެފާނާއި ބަނޑުމުސާރައަށް ބައްދަމުން ދިޔައެވެ. 25 އެމީހާއަށް ޔަޢުޤޫބުގެފާނުގެ މައްޗަށް ގަދަ ނުވެވޭނޭހެން ހީވުމުން އެކަލޭގެފާނުގެ އުކުޅުވަޅުގައި އަތްޖައްސައި، އެކަލޭގެފާނުގެ އުކުޅުވަޅުގެ ހުޅު ނައްޓުވައިފިއެވެ. 26 އެހިނދު އެމީހާ ޔަޢުޤޫބުގެފާނަށް ދެންނެވިއެވެ. ”އަހަރެން ދިޔަ ދެއްވާ! މިހާރު އިރުއަރަން ކައިރިވެއްޖެ.“\nނަމަވެސް ޔަޢުޤޫބުގެފާނު ވިދާޅުވިއެވެ. ”އަހަރެންގެ މައްޗަށް ބަރަކާތްލައި ނުދޭހާ ހިނދަކު އަހަރެން ތިބާ ދިޔަކަ ނުދޭނަން.“ 27 އެމީހާ ޔަޢުޤޫބުގެފާނުގެ އަރިހުން އެއްސެވިއެވެ. ”ތިބާގެ ނަމަކީ ކޮބާ؟“ ޔަޢުޤޫބުގެފާނު ޖަވާބުގައި ދެންނެވިއެވެ. ”ޔަޢުޤޫބު.“ 28 އެއަށް ފަހު އެމީހާ ބުންޏެވެ. ”މީގެ ފަހުން ތިބާގެ ނަމަކީ ޔަޢުޤޫބެއް ނޫން. ތިބާގެ ނަމަކީ އިސްރާއީލު. ސަބަބަކީ ތިބާ އިންސާނުންނަށާއި އަދި މާތްރަސްކަލާނގެއަށް ދޫނުކޮށް ތަޅާފޮޅައިގެން† ޢިބްރާނީ ބަހުން ”އިސްރާއީލު“ މިބަހުގެ މާނައެއްކަމަށް ބެލެވެނީ ”މާތްރަސްކަލާނގެ އާއިއެކު ބަނޑުމުސާރައަށް ބެއްދުން“ އެވެ. ތިބާ މޮޅުވުން.“\n29 ޔަޢުޤޫބުގެފާނު ވިދާޅުވިއެވެ. ”މިހާރު ތިބާގެ ނަން އަހަރެންނަށް ބުނެދޭންވާނެ.“\nއެމީހާ ބުންޏެވެ. ”އަހަރެންގެ ނަމަކީ ކޮބައިތޯ ތިބާ ތިޔަ އަހަނީ ކީއްވެ؟“ މިހެން ބުނުމަށް ފަހު ޔަޢުޤޫބުގެފާނުގެ މައްޗަށް އެމީހާ އެތަނުގައި ބަރަކާތް ލެއްވެވިއެވެ.\n30 އެހެންވެ ޔަޢުޤޫބުގެފާނު އެތަނަށް ފަނޫއީލްގެ ނަމުން ނަންދެއްވައި މިފަދައިން ވިދާޅުވިއެވެ. ”މިކަމުގެ ސަބަބަކީ އަހަރެންނަށް މާތްﷲ އެކަލާނގެ މޫނުފުޅު ހުރަހެއްނެތި ދައްކަވައި އަދި އަހަރެން މަރުން ދިންނަވައި ދެއްވުން.‡ ޢިބްރާނީ ބަހުން ”ފަނޫއީލް“ މި ބަހުގެ މާނައަކީ ”މާތްރަސްކަލާނގެ މޫނުފުޅު“ އެވެ.“ 31 އިރު އަރަމުން ދިޔަ ހިނދު ޔަޢުޤޫބުގެފާނު ފަނޫއީލު ދޫކުރައްވައި ވަޑައިގަންނަވަނީއެވެ. ނަމަވެސް އެކަލޭގެފާނުގެ އުކުޅުވަޅަށް ލިބިފައިވާ އަނިޔާގެ ވޭނުން ހިންގެވެނީ ކޮރު ޖައްސަވަމުންނެވެ. 32 މިސަބަބަށް ޓަކައި މިކަމުގެ ހަނދާނެއްގެ ގޮތުން މިއަދާއި ހަމައަށް ވެސް އިސްރާއީލު ބާގައިގެ މީހުން އެއްވެސް ޖަނަވާރެއްގެ އުކުޅުވަޅުގެ ހުޅުގައިވާ މަހެއް ނުކައެވެ.\n*32:2 ޢިބްރާނީބަހުން މިބަސް ”މަޙަނާއިމް“ މާނަކުރަނީ ”ފޭލިގެ ޖަހާ ދެ ކޭމްޕަށެވެ.“\n†32:28 ޢިބްރާނީ ބަހުން ”އިސްރާއީލު“ މިބަހުގެ މާނައެއްކަމަށް ބެލެވެނީ ”މާތްރަސްކަލާނގެ އާއިއެކު ބަނޑުމުސާރައަށް ބެއްދުން“ އެވެ.\n‡32:30 ޢިބްރާނީ ބަހުން ”ފަނޫއީލް“ މި ބަހުގެ މާނައަކީ ”މާތްރަސްކަލާނގެ މޫނުފުޅު“ އެވެ.


Aa iPhone thafaathu: Agu heyo – adduLIVE\nއާ އައިފޯނު ތަފާތު: އަގު ހެޔޮ\nSep 11, 2019, 09:09 އަހުމަދު ނަސޫހް\nދުނިޔޭގެ އެކި ކަންކޮޅުތަކުގައި އެޕަލް ބްރޭންޑަށް ލޯބިކުރާ އެތައް މިލިއަން މީހުނަށް ރެއަކީ ވަރަށް ޚާއްސަ ރެއެކެވެ. ކުރަން ތިބި ހުރިހާ ކަމެއް ދޫކޮށްލުމަށް ފަހު އެންމެން ވެސް ތައްޔާރުވާނީ އާ އައިފޯން ލޯންޗުކުރާ އެޕަލް އިވެންޓަށެވެ.\nރޭގެ އިވެންޓުން އާ އައިފޯނު، އައިފޯން 11 ދައްކާލާފައިވާއިރު އެންމެ ބޮޑަށް ލޮލުގައި އަޅައިގަތް ކަމަކީ އައިފޯން 11 ގެ އަގެވެ. ފެށޭ އަގަކަށް އެޕަލްއިން ކަނޑައަޅާފައިވަނީ 699 ޑޮލަރެވެ. ފޯނަކަށް މިއަގު ބޮޑު ކަމަށް ބަޔެއް ބޭފުޅުންނަށް ޝަކުވާ ކުރެވިދާނެއެވެ. ނަމަވެސް އެޕަލް އައިފޯނަކަށް، އަދި ޚާއްސަކޮށް އެންމެ ފަހުގެ ފޯނަށް މިއަގު ކުޑައެވެ.\nއައިފޯން 11 އާއެކު މިފަހަރުވެސް އިތުރު ދެ ފޯނު އެޕަލް އިން ވަނީ ނެރެފައެވެ. އެއީ އައިފޯން 11 ޕްރޯ އަދި އައިފޯން 11 ޕްރޯ މެކްސް އެވެ. ނަމަވެސް މިފޯނުތަކުގެ އަގު ވަނީ ކުރީއަހަރުތަކުގެ އަގުގެ ރެކޯޑު މުގުރާލާފައެވެ. އައިފޯން 11 ޕްރޯ 999 ޑޮލަރަށް އަދި ޕްރޯ މެކްސް ވަނީ އެންމެ އަގުބޮޑު އައިފޯނުގެ ގޮތުގައި 1099 ޑޮލަރަށް ފެށޭ އަގު ހަދާފައެވެ.\nމިފަހަރުގެ ފޯނަށް އިތުރުކޮށްފައިވާ ބައެއް ފީޗާސްތަކަށް ބަލާއިރު ތިންވަނަ ކެމެރާ ލެންސެއް ވަނީ ގެނެސްފައެވެ. ވައިޑް، އަލްޓްރާ ވައިޑް އަދި ޓެލެފޮޓޯ ލެންސާއެކު ކެމެރާ ސިސްޓަމަށް އިތުރު ފުރިހަމަކަމެއް ވަނީ ލިބިގެން ގޮސްފައެވެ. 13 މެގަ ޕިކްސަލްގެ މެއިން ކެމެރާގެ އިތުރުން 12 މެގަޕިކްސަލްގެ އަލްޓްރާވައިޑް އަދި 12 މެގަޕިކްސަލްގެ ޓެލެފޮޓޯ ލެންސާއެކު އެޕަލް އިން ދެން ވާދަ ކުރާނީ އެންމެ މޮޅު ކެމެރާ ހުރި ފޯނަށް ވުމަށެވެ.\nމީގެ އިތުރުން ބެޓެރީ ހިފަހައްޓާ މިންވަރު އިތުރު ވާނެ ކަމަށް އެޕަލްއިން ބުނެއެވެ. އަދި ފޭސް އަންލޮކް ފީޗާ ކުރީގެ އައިފޯނަށް ވުރެ 11 ގައި އަވަސް ވާނެ ކަމަށް ވެސް އެޕަލް އިން ބުނެއެވެ. ކުރީގެ އައިފޯނާއި އަޅާކިޔާއިރު އިތުރު މއަިގަނޑު ބަދަލެއް މިފޯނުގައި ނެތް ކަން ފާހަގަކޮށްލެވެއެވެ. ނަމަވެސް މިފަހަރު އެޕަލް އިން ވަނީ ތަފާތު ގިނަ ކުލަތަކެއްގައި ފޯނު ޑިޒައިން ކޮށްފައެވެ.\nރޭގެ ހަފްލާގައި އާ އައިޕެޑް، އައިޕެޑް7ވެސް ވަނީ ތައާރަފް ކޮށްފައެވެ. އަދި ނޮވެމްބަރު 1 އިން ފެށިގެން އެޕަލް ޓީވީ ވެސް ފެށުމަށް ނިންމައި، އަލަށް އެޕަލް ފޯނެއް ނުވަތަ އައިޕެޑެއް ގަންނަ ފަރާތަކަށް އަހަރެއް ވަންދެން އެޕަލް ޓީވީ ހިލޭ ލިބޭނެ ކަމަށް އެޕަލް އިން ބުނެއެވެ.


Wenger ah bahuge hamalaa fonuvuneethee hithaama kuran: Mourinho | Mihaaru\nއާސެނަލްގެ ކޯޗު ވެންގާ (ކ) އާއި ޔުނައިޓެޑްގެ ކޯޗު މޮރީނިއޯ.-- ފޮޓޯ: އޭއެފްޕީ\nވެންގާ އަށް ބަހުގެ ހަމަލާ ފޮނުވުނީތީ ހިތާމަކުރަން: މޮރީނިއޯ\n29 އެޕްރީލް 2018 - 10:59 1 comment\nމެންޗެސްޓާ (އޭޕްރީލް 29) - ފާއިތުވި އަހަރުތަކުގައި ވާދަވެރިކަމުގެ ތެރޭގައި އާސެނަލްގެ ކޯޗު އާސެން ވެންގާއާ ދިމާލަށް އިހުތިރާމް ކުޑަކޮށް އެއްޗެހި ގޮވުނީތީ ހިތާމަކުރާ ކަމަށް މެންޗެސްޓާ ޔުނައިޓެޑްގެ ކޯޗު ހޯސޭ މޮރީނިއޯ ބުނެފި އެވެ.\nމި ސީޒަނަށް ނިމުމުން 22 އަހަރަށް ފަހު އާސެނަލް ދޫކޮށްލާނެކަން ވެންގާ ވަނީ އިއުލާން ކޮށްފަ އެވެ. މޮރީނިއޯ މީގެ ކުރިން ޗެލްސީގެ ކޯޗަކަށް ހުރިއިރު، ވެންގާއާ ދެމެދު ވަނީ ގިނަ ބަހުގެ ހަމަލާތަކެއް ބަދަލުކޮށްފަ އެވެ. އަދި މޮރީނިއޯ ވަނީ ވެންގާ އަކީ ފެއިލް ވުމުގެ މާހިރެއް ކަަމަށް ބުނެފަ އެވެ.\nމިރޭ މޮރީނިއޯގެ ޔުނައިޓެޑް އާސެނަލާ ދެކޮޅަށް ކުޅޭއިރު، މެޗުގެ ކުރިން އޭނާ ބުނީ ދެކެވިފައި ހުރި ބައެއް ވާހަކަތަކުގެ ސަބަބުން ހިތާމަކުރާ ކަމަށެވެ.\n"ހިތާމަ ހުރި ބައެއް ކަންތައްތައް ހިނގާފައި އެބަހުރި. ދިޔަ މާޔޫސްކަމުގެ އެޕިސޯޑް ތަކެއް ވެސް. އެއީ ހަމައެކަނި އަހަންނެއް ނޫން. ވެންގާ ވެސް ބުނަން ބޭނުންނުވާ އެއްޗެހި ހުރި ބުނެވިފައި،" މޮރީނިއޯ ބުންޏެވެ.\nމޮރީނިއޯ ބުނީ އޭނާ 2004 ވަނަ އަހަރު ޗެލްސީ އަށް އައިއިރު، އޭރު އެންމެ ބޮޑު ވާދަވެރިޔަކީ އާސެނަލް ކަަމަށާއި ވެންގާއާ ވާދަވެރިކަން ފެށުނީ އެ ހިސާބުން ކަމަށެވެ.\nއުމުރުން 58 އަހަރުގެ މޮރީނިއޯ ބުނީ ވެންގާ 68، ގެ އުމުރަށް ދަންދެން އޭނާ ކޯޗިންގައި ދެމިހުންނަން ބޭނުންވާ ކަމަށް ބުނެފަ އެވެ. އެހެން ނަމަވެސް އެކަން ކުރުމަށް އެއް ކްލަބެއްގެ ކޯޗެއްގެ ގޮތުގައި ހުރުމަކީ ފަސޭހަކަމަކަށް ނުވާނެ ކަމަށް ބުންޏެވެ.\n"އަހަރެން ކޯޗިން ކުރިއަށް ގެންދާނަން. އެކަމަކު މިހާރު މީޑިއާ، ސޯޝަލް މީޑިއާ، ޕަންޑިޓް އިންޑަސްޓްރީ (އެނަލިސްޓުން) އެ ފަދަ ފާޑުކިޔުންތަކާ ހުރެ އެއް ޓީމެއްގައި ހުރެގެން މަސައްކަތެއް ކުރުމަކީ ފަސޭހަކަމެއް ނޫން. އެއީ ވަރަށް ޕްރެޝަރު. ހަމައެކަނި ކޯޗަކަށް ނޫން، މުޅި ކްލަބަށް ވެސް،" މޮރީނިއޯ ބުންޏެެވެ.\nއޭނާ ބުނީ ފުޓްބޯޅައިގައި މިހާރުގެ ވިސްނުމަށް ބަލާއިރު ޓީމެއް ބިނާކުރުމުގެ މަސައްކަތް ކުރިއަށްގެންދާއިރު، އެއާ އެއް ވަރަށް ކާމިޔާބު ހޯދުމަކީ ވެސް ލާޒިމު ކަމަކަށް ވެފައި އޮންނަ ކަމަށެވެ.\nއާސެނަލް ގޮވައިގެން ވެންގާ އޭނާގެ އެންމެ ޒަމާންވީ ވާދަރިން ކަމަށްވާ ޔުނައިޓެޑާ ދެކޮޅަށް މިރޭ ނުކުންނައިރު، މޮރީނިއޯ ވަނީ ޔުނައިޓެޑްގެ ސަޕޯޓަރުންގެ ކިބައިން ވެންގާ އަށް ފުރިހަމަ ސަޕޯޓެއް ދިނުމަށް އެދިފަ އެވެ.\nމިރޭގެ މެޗުން މޮޅުވެގެން ޔުނައިޓެޑަށް ލީގުގެ ދެ ވަަނައިގައި ފަސް ޕޮއިންޓުގެ ލީޑެއް ލިބޭނެ އެވެ. އަނެއް ކޮޅުން އާސެނަލް މިރޭގެ މެޗަށް ނުކުންނާނީ އެ ޓީމުގެ ބައެއް މުހިއްމު ކުޅުންތެރިން ނުލަ އެވެ. އެއީ ބުރާސްފަތި ދުވަހުގެރޭ ޔޫރޮޕާ ލީގުގެ ސެމީ ފައިނަލުގައި ރަށުންބޭރުގައި އެތުލެޓިކޯ މެޑްރިޑާ ދެކޮޅަށް ކުޅޭ މެޗަށް ކުޅުންތެރިންނަށް އަރާމްކުރަން ފުރުސަތު ދިނުމަށެވެ.\nޔުނައިޓެޑާއި އާސެނަލް ކުޅޭ މެޗު ފަށާނީ މިރޭ 20:30 ގަ އެވެ.\nއިތުރު ލިޔުންތައް މެންޗެސްޓާ ޔުނައިޓެޑް އާސެނަލް ހޯޒޭ މޮރީނިއޯ އާސެން ވެންގާ\nމިރޭ މޮރީނިއޯއަށް ބަސް ޕާކެއް ނުކުރެވޭނެ: ވެންގާ\nމޮރީނިއޯއާ މައްސަލައެއް ނެތް، ސަލާމްކުރާނަން: ވެންގާ


ޔަހޫދީން ހުޅަނގު އައްސޭރީގެ މިސްކިތެއް އަންދާލައިފި | Dhiislam | Dhiislam\nލިޔުނީ: އަލްއަޚް އިބްރާހީމް ނާޒިމް\nފަލަސްޠީނުގައި މުސްލިމުންގެ ބިންތަކަށް ވެރިވެގަނެގެން އުޅޭ ޞަހުޔޫނީންގެ މީހުން ހުޅަނގު އައްސޭރީގެ މިސްކިތެއްގައި ހުޅުޖަހައި އަންދާލައިފި އެވެ. ހައްދުފަހަނާއަޅާފައިވާ ޔަހޫދީންގެ މިބައިގަނޑު މިސްކިތުގެ ތެރެއަށް ވަދެގަނެ އެތަނުގައިވާ ތަކެތި ތަޅާ ސުންނާފަތިކޮށް، ޤުރުއާން މުސްޙަފްތައް ވީދައި ހަދާފައި މިސްކިތުގައި އަލިފާންޖެހީ އެވެ. މިކަންކުރި ޔަހޫދީންނަކީ ހުޅަނގު އައްސޭރީގައިވާ މުސްލިމުންގެ ބިންތަކަށް ވެރިވެގަންނަން އައިސްގެން އުޅޭ ހަތިޔާރުއެޅި ޒަޔަނިސްޓުންނެވެ.\nއަންދާލެވުނު މިސްކިތް ހުންނަނީ ހުޅަނގު އައްސޭރީގެ އަވަށެއްކަމުގައިވާ ޔަސޫފްގަ އެވެ. އެތަނަށް ޔަހޫދީންތައް ވަދެގަތީ ރޭގަނޑެއްގަ އެވެ. ވަދެ މިސްކިތުގެ ފާރުގައި ސްޕްރޭ ދަވާދުން ނުބައި އެއްޗެހި ލިޔެ، މިސްކިތުގެ ލައިބްރަރީގައި ހުޅުޖެހީ އެވެ. މި މައްސަލަ ބަލައިދިނުމަށް އެދި ފަލަސްޠީނު މީހުން އިސްރާޢީލްގެ ސަރުކާރުގައި އެދުމުން ބުނެފައި ވަނީ އެކަމައިގެން އުޅޭނެ ކަމަށެވެ. މިހެން ބުނިއިރު އެކަންކުރި މީހުންގެ ތެރެއިން އެކަކު ކަމުގައިވާ 17 އަހަރުގެ ޔަހޫދީ ޒުވާނަކު ހައްޔަރުކުރުމަށްފަހު ވަނީ ދޫކޮށްލާފަ އެވެ. މިކަމާއި ގުޅިގެން ފަލަސްޠީނު މީހުން މަގުތަކަށް ނުކުމެ މުޒާހަރާކުރަން ފެށުމުން އިސްރާޢީލްގެ ފުލުހުން ވަނީ އެބައިމީހުންނަށް ކަރުނަގޭހުން ހަމަލާދީފަ އެވެ.\nހުޅަނގު އައްސޭރިން ޔަހޫދީ ޒަޔަނިސްޓުންނަށް ދިރިއުޅޭނެ ގޯތިގެދޮރު ބޭނުންވާކަމަށް ބުނެ މުސްލިމް ޢަރަބީން އެބައިމީހުންގެ ގެދޮރުން ބޭރުކުރުމުގެ ޙަރަކާތެއް އިސްރާޢީލުން ވަނީ ފަށައިގެންފަ އެވެ. މިކަމާއި ގުޅިގެން ޤުދުސް އާއި ހުޅަނގު އައްސޭރީގައި ވަނީ ހަމަނުޖެހުން އިތުރުވާން ފަށާފަ އެވެ. މިދިޔަ އޮކްޓޯބަރު މަހު ހައްދުފަހަނާއަޅާފައިވާ ޔަހޫދީންގެ މީހުން ވަނީ މަސްޖިދުލް އަޤްޞާގެ ތަންތަނަށް ގެއްލުންތަކެއް ދީފަ އެވެ. އެ މިސްކިތަކީ މުސްލިމުންނަށް ޙުރުމަށްތެރިވެގެންވާ މާތް ތަނެއްކާމާއިމެދު ޝައްކުކުރާނެ އިސްލާމަކު ނުހުންނާނެ އެވެ. އެކަމަކު އިސްލާމީ ދުނިޔޭގައިވާ މުސްލިމް ޤައުމުތަކަށް ކުރެވުނު ހަމައެކަނި ކަމަކީ އެކަން 'ކުއްވެރިކޮށްލުމެވެ'. ނުވަތަ އެކަމާމެދު 'ރުޅިވެރިކަން' ފާޅުކޮށްލުމެވެ.\nޔަހޫދީންނާއި މުސްލިމުންގެ މެދުގައި ތަޅާފޮޅުން އިތުރުވަމުންދާތީ އިސްރާޢީލްގެ ފަރާތުން ވަނީ 'ވަގުތީގޮތުން' މުސްލިމުންގެ ބިންތަކުގައި ޔަހޫދީން ވަޒަންވެރިކުރުވަން ގެދޮރުއެޅުން ހުއްޓާލާފައިވާކަމަށް އިޢުލާންކޮށްފަ އެވެ. މިގޮތުން އެކަން މެދުކަނޑާލީ އެންމެ 10 މަސްދުވަހުގެ މުއްދަތަށްކަމަށް ބުނެފައި ވެއެވެ. އެކަމަކުވެސް ޞަހުޔޫނީންގެ މީހުންތައް ވަނީ މިކަމާއި ރުޅިއައިސްފަ އެވެ. އެހެންކަމުން ޔަހޫދީން ފަލަސްޠީނު ރައްޔިތުންނަށް ހަމަލާތައްދިނުން ވަނީ އިތުރުކޮށްފަ އެވެ. މިކަމާއި ފަލަސްޠީނުގެ ވެރިން ވަނީ ކަންބޮޑުވާކަން ހާމަކޮށްފަ އެވެ. ފަލަސްޠީނުގެ އޮފިޝަލުން ބުނާގޮތުގައި އިސްރާޢީލްގެ ސަލާމަތީ ބާރުތައް ވަނީ މިފަދަ ކަންތައްތަކުން ޢަރަބީން ހިމާޔަށްކޮށްދިނުމަށް ނުކުޅެދިފަ އެވެ.\nއިސްރާޢީލުން ފަލަސްޠީނުގެ މުސްލިމް ޢަރަބީންގެ ދިފާއުގައި އެއްވެސް ކަމެއް ނުކުރާނެކަން އެންމެންނަށް ވެސް އެނގެ އެވެ. މިހެން ކަންހުރިއިރު މަހުމޫދު ޢައްބާސްގެ ސަރުކާރުން އިސްރާޢީލް ސަރުކާރުގައި ފަލަސްޠީނުގެ ރައްޔިތުން ޔަހޫދީ ވަޒަންވެރިންގެ ކިބައިން ހިމާޔަތްކޮށްދިނުމަށް ގޮވާލާގޮވާލުމަކީ ބޮޑު ޖޯކެކެވެ. ހައްދުފަހަނާއަޅާފައިވާ ޔަހޫދީ ވަޒަންވެރިން އަމިއްލަ އަށް ދިފާޢުވާންޖެހޭނެ ކަމަށް ބުނެ އެބައިމީހުންނަށް ހަތިޔާރު ދީގެން އުޅެނީ ވެސް އިސްރާޢީލް ސަރުކާރުންނެވެ.


Bluetooth: Mi namuge aslakee Viking raskaleh\nބްލޫޓޫތު: މި ނަމުގެ އަސްލަކީ ވައިކިންގް ރަސްކަލެއް\nޓެކްނޮލޮޖީ ކުރިއަރައި، ކަންކަމަށް މިހާރުވަނީ ވަރަށް ބޮޑު ފަސޭހައެއް ލިބިފައެވެ. ތިމާ ފޯނުގައި ހުންނަ ތަކެތި އެހެން މީހަކާ ހިއްސާ ކުރުމަކީ ފެންތައްޓެއް ބޮއިލުންހާ ފަސޭހަ ކަމަކަށް ޓެކްނޯލޮޖީ މިވަނީ ހަދައިދީފައެވެ. މިކަން ދެގޮތަކަށް މީހުން ކުރެއެވެ. އެއް ގޮތަކީ އޮންލައިންކޮށް ފޮނުވާލުމެވެ. ދެވަނަ ގޮތަކީ ބްލޫޓޫތު ނުވަތަ މިއާ އެއްފަދަ ނިޒާމަކުން ފޮނުވައިލުމެވެ.\nޓެކްނޮލޮޖީ ކުރިއަރައިގެން އައިސް ދެހާހުގެ އަހަރު ތަކުގެ ތެރޭގައި 'ބްލޫޓޫތު' ވަރަށް މަޤްބޫލު ވެގެން ދިޔައެވެ. އޭރު އޮންލައިން މެދުވެރިކޮށް އެއްޗެހި ހިއްސާ ކުރުން އެހާ ބޮޑަށް އާންމެއްނޫނެވެ. ބޭނުންތެރި މިނިޒާމްގެ ހަގީގަތް އެނގެނީ ކިތައް މީހުންނަށް ހެއްޔެވެ؟\nމި ނަމުގެ ފަހަތުގައިވާ ސިއްރު ދެނެގަތުމަށް ފުރަތަމަ ޖެހޭނީ މި ޓެކްނޮލޮޖީގެ ތާރީޚުގެ ތެރެއަށް ފީނާށެވެ. ބްލޫޓޫތު އުފައްދާފައިވާނީ އެރިކްސަން ކުންފުނިން 1994 ވަނަ އަހަރު އެވެ. ބްލޫޓޫތު އަކީ ހަގީގަތުގައި މި ނިޒާމަށް އެ ކުންފުނިންދިން ވަގުތީ ނަމަކެވެ. އޭރު މި ކަމުގެ ދިރާސާ ކުރަމުންދިޔައިރު ވަގުތީ ގޮތުން އެ މަޝްރޫއަށް ދެވުނު ނަމެކެވެ.\nމިކަމާ ބެހޭގޮތުން އެރިކްސަން ކުންފުނީގެ ވެބްސައިޓުގައި ބުނެފައިވަނީ މި ޓެކްނޮލޮޖީ ދިރާކުރަމުންދިޔައިރު އެކަންކުރަމުންދިޔަ މީހުން އެނަން ބޭނުންކުރަމުންދިޔައީ ވަގުތީ ނަމެއްގެ ގޮތުގައި ކަމަށެވެ. މި މަޝްރޫއު ނިމި އެ އީޖާދު ކުރެވުނު ނިޒާމަށް ތަފާތު ނަންތަކެއް ހުށަހެޅުނެވެ. އެ ނަންތަކުގެތެރޭގައި ރޭޑިއޯ ވަޔަރ އަދި ޕޭން (ޕާސަނަލް އޭރިއާ ނެޓްވޯކިންގް) ހިމެނެއެވެ. ނަމަވެސް އެންމެފަހު ވަގުތު ހަރުލީ ބްލޫޓޫތެވެ.\nއެރިކްސަން ވެބްސައިޓުގައި މިނަމުގެ އަސްލު ކަމަށް ލިއެފައި ވަނީ މީގެ 1000 އަހަރު ކުރިން އުޅުނު ހެރަލްޑް 'ބްލޯތަން' (ހެރަލްޑް ބްލޫޓޫތު) ކިޔާ ވައިކިންގް ރަސްކަލަކަށް ނިސްބަތް ކޮށެވެ.\nއޭނާއަށް މިނަން ދެވުނުގޮތާ މެދު ތާރީޚު ދިރާސާކުރާ ފަރާތްތަކުގެ ޚިޔާލު ތަފާތެވެ. އޭގެ ބައެއް ވާހަކަތަކަށް ބަލާލަމާ ހިނގާށެވެ.\nއެންމެ ފުރަތަމަ އެ ރަސްގެފާނުގެ މި 'ވަނަން' ބޭނުން ކުރެވިފައި ވާތަން ލިއެ ކިއުމުން ފެންނަން އޮތީ 'ރޮސްކިލްޑާ ކްރޮނިކަލްސް' ގައެވެ. މިއީ 1140 ގެ ފޮތެކެވެ.\nއެ ރަސްގެފާނަށް މި ވަނަން ދެވެނު ކަމަށް އެންމެ މަޝްހޫރު އެއް ގޮތަކީ، އެ ރަސްގެ ފާނުގެ އަނގަފުޅުގައިހުރި ހަލާކު ވަމުންދިޔަ ދަތެއްގެ ސަބަބުން ކަމަށް ބުނެވެއެވެ. މި ދަތް ހުރީ ނޫކުލައިގައި ކަމަށް ވެސް ބުނެވެއެވެ.\nއެހެން ވާހަކައަކަށް ބަލާއިރު އޭގައި ބުނަނީ ރަސްގެފާނު މާގިނައިން ބްލޫބެރީ ފަރީކުޅުއްވުމުން ދަތްތައް ނޫކުލައިގައި ހުރުމުން އެނަން ކިޔަންފެށީ ކަމަށެވެ. އެރިކްސަން ވެބްސައިޓުގައި މިއީ ވުން އެކަށީގެންވާ ކަމެއް ކަމަށް ބަޔާން ކޮށްފައިވެއެވެ.\nތިންވަނަ ވާހަކައެއްވެސް އޮވެއެވެ. އެއީ އެ ރަސްގެފާނު އެންމެ ގިނައިން ތުރު ކުރައްވަނީ ނޫކުލައިގެ ހެދުންކޮޅުތަކެއް ކަމުން އެ ހެދުންކޮޅުތަކަށް ނިސްބަތްކޮށް އެނަންކީ ކަމަށްވެއެވެ.\nކަން ކޮންމެ ގޮތަކަށް ހިނގި ނަމަވެސް އެ ރަސްގެފާނު މަޝްހޫރު ވެފައިވަނީ ހެރަލްޑް ބްލޫޓޫތުގެ ނަމުންނެވެ.\nއެރިކްސަން ކުންފުނީގެ ވެބްސައިޓުގައިވާ ގޮތުން އެ ރަސްގެފާނަކީ އެމަނިކުފާނުގެ ދައުރުގައި މީހުން ވަރަށް ބޮޑަށް ގުޅުވައިދޭން މަސައްކަތް ކުރެއްވި ރަސްކަލެކެވެ. އަދި ބުލޫޓޫތު ނިޒާމުގެ އެންމެ މައިގަނޑު އެއް ބޭނުމަކީވެސް މީހުން ގުޅުވައި ދިނުން ކަމަށް އެ ކުންފުނިން ބުނެވެ.\nބުލޫޓޫތު ލޯގޯ އަކީ ވެސް ހަގީގަތުގައި ގިނަ މީހުންނަށް ހީވެފައި އޮތް ގޮތަށް ދަތެއް ނޫނެވެ. ނުވަތަ ބްލޫޓޫތުގެ 'ބީ' އެއް ވެސް ނޫނެވެ. އެއީ ނޯރޑިކް ރޫން އަކުރުން 'އެޗް' އަދި 'ބީ' އެވެ. މިއީ ވަރަށް ކުރިން ބޭނުން ކުރެވުނު ބަހުރުވައެކެވެ.\nބްލޫޓޫތު މިއީ މިހާރު އަތް މަތީ ބަހެކެވެ. ނަމަވެސް މިއީ މީގެ 1000 އަހަރު ކުރިން އުޅުއްވި ރަސްކަލަކަށް ނިސްބަތްކޮށް ކިޔާ ނަމެއްކަން މަދު ބަޔަކަށް ނޫނީ ނޭނގެއެވެ.


Katrina aai Vicky ge kaivenyah nudhaanan: Gajraj Rao\nކެޓުރީނާ އާއި ވިކީގެ ކައިވެންޏަށް ނުދާނަން: ގަޖްރާޖް ރާއޯ\nކެޓުރީނާ ކައިފް އާއި ވިކީ ކޯޝަލްގެ ކައިވެނީގެ ވާހަކަ ކިތަންމެ ވަރަކަށް ދެކެވުނަސް އެ ދެ ތަރިން އަދިވެސް އެކަން ރަސްމީކޮށް އިއުލާނެއް ނުކުރެ އެވެ. ނަމަވެސް ސޯޝަލް މިޑިއާގައި ދައުރުވަމުންދާ ޚަބަރުތަކުގައި މި ކައިވެނީގެ ރަސްމިއްޔާތު އޮންނަ ހޯލާއި މެހެމާނުންގެ ލިސްޓަށް ދަންދެން ޖަހާފައި ވެއެވެ. އަދި އެންމެ ފަހުގެ ޚަބަރުތައް ބުނާ ގޮތުގައި މި ކައިވެނީގެ ރަސްމިއްޔާތަށް މޮބައިލް ފޯނު ވެއްދުން ވަނީ މަނާ ކޮށްފަ އެވެ. މިކަމާ "ބަދާއީ ހޯ" އެކްޓަރު ގަޖްރާޖް ރާއޯ ވަނީ ވަރަށް މަޖާ އެއްޗެކޭ ބުނެފަ އެވެ. އަދި އޭނާ ދެއްކި ވާހަކަ އިން މި ކައިވެނީގެ ވާހަކައަކީ އަސްލު ވާހަކައެއް ކަން ޔަގީން ކުރެވޭ ކަމަށް އިންޑިއާގެ ނޫސްތަކުން ބުނެފައި ވެއެވެ.\nކެޓުރީނާ އާއި ވިކީގެ ކައިވެނީގެ ރަސްމިއްޔާތަށް މޮބައިލް ފޯނު ނުވެއްދޭނެ ކަމަށް އިންސްޓަގްރާމްގައި ޝާއިއު ކޮށްފައިވާ ޚަބަރެއްގެ ސްކްރީންޝޮޓަކާއެކު ގަޖްރާޖްގެ އިންސްޓަގްރާމް ސްޓޯރީގައި ލިޔެފައި ވަނީ "ސެލްފީ ނެގުމުގެ ހުއްދަ ނުލިބެންޏާ ކައިވެންޏަށް ނުދާނެ" ކަމަށެވެ.\nމިއީ ހަމަ އެކަނި ގަޖްރާޖްގެ ޚިޔާލެއް ނޫނެވެ. މި ކައިވެންޏަށް ދައުވަތު ދީފައިވާ މެހެމާނުންނަށް އަމަލު ކުރަން ހަމަޖައްސާފައިވާ ގޮތްތަކުން ގިނަ ބަޔަކު ހިތްހަމަނުޖެހިފައިވާ ކަމަށް ވެއެވެ. ފޯނު ގެންދިއުން މަނާ ކުރުމާއި ކައިވެނީގެ ވާހަކަ އެއްވެސް މީހެއް ކައިރީ ދެއްކުން މަނާ ކުރުން ފަދަ ގިނަ އިރުޝާދުތަކަކަށް މެހެމާނުން އަމަލު ކުރަން ޖެހެ އެވެ.\n"އަހަންނަކަށް ނޭނގެ މި ހުރިހާ އަމުރުތަކެއް ކުރަނީ ކެޓުރީނާ އާއި ވިކީ ކަމެއް ނުވަތަ އެމީހުން ކަނޑައަޅާފައިވާ ޓީމުގެ މެމްބަރުން ކަމެއް. މިކަން މިހާރު ބިރުވެރި ހުވަފެނެއް ފަދަ ކަމަކަށް ވެއްޖެ. މި އުޅެނީ ކައިވެންޏެއް ކުރަން ވިއްޔާ. ގައުމީ ބޮޑު ސިއްރަކަށް މިކަން ވާންވީ ސަބަބެއް ނޭނގޭ،" ކައިވެންޏަށް ދައުވަތު ލިބިފައިވާ މީހަކު ބުންޏެވެ.\nމިކައިވެނީގެ ވާހަކަ އިންޑިޔާގެ ނޫސްތަކުން ލިޔަމުން ދިޔަ ނަމަވެސް ވިކީގެ ދެބެންގެ ދެދަރި މީހެއް ކަމަށްވާ އުޕަސްނާ ވޮހްރާ ބުނެފައިވަނީ އޭނާގެ ބޭބެ ވިކީ ކައިވެނިކުރަން ނޫޅޭ ކަމަށާއި މިއީ ހަމަ އަރުވާ އަޑުތަކެއް ކަމަށެވެ.\nނަމަވެސް އެންމެ ފަހުގެ ޚަބަރުތައް ބުނާ ގޮތުގައި ޑިސެމްބަރު 7ން ފެށީގެން9އަށް ކައިވެނީގެ ރަސްމިއްޔާތުތައް ކުރިޔަށް ގެންދާނެ ކަމަށެވެ. އަދި ކައިވެންޏަށްފަހު މުމްބައި އަށް އައިސް ވަރަށް ބޮޑު ރިސެޕްޝަނެއް ބާއްވަން ވެސް ތައްޔާރުވަމުންދާ ކަމަށެވެ.